《仲弟应符用黎龊龊诗韵作咄咄篇自警家大人用》
宋代·孙应求

皦皦志士心，玉壶冰露寒。
整冠默危坐，抚卷慨永叹。
胶扰天下事，岂逃吾静观。
是心本如水，风过成涛澜。
蚁或作牛斩，雀常用珠弹。
万境各颠倒，何者为忧叹。
圣学有宗盟，口血应未乾。
进修在覆篑，趋舍防奔湍。
正须极高深，乾坤见倪端。
规摹括四代，宗庙富百官。
譬如入玉府，璆琳杂琅玕。
逢原在左右，谅非登一难。

作者简介：孙应求，字伯起，馀姚（今属浙江）人。介子、应时长兄。乡贡进士。事见《宋元学案补遗》卷三五。今录诗十一首。